Deputatul Moşteanu, după ce un profesor a fost arestat preventiv pentru agresiune sexuală asupra unei eleve: Este inacceptabil ca şcolile din România să fie tratate ca sinecuri între PSD şi PNL, în timp ce inspectoratele şcolare sunt profund politizate
Deputatul USR Ionuţ Moşteanu a solicitat, marţi, trimiterea corpului de control al ministrului Educaţiei la Colegiul Naţional "I.C. Brătianu" din Piteşti, după ce un profesor a fost arestat preventiv pentru agresiune sexuală asupra unei eleve, relatează Agerpres.
"De asemenea, îi cer doamnei ministru Ligia Deca să prezinte de îndată un plan concret de măsuri pentru a ne asigura că astfel de evenimente tragice nu mai au loc în şcolile din România. (…) Cazul înfiorător de la Piteşti nu este primul, dar trebuie să luăm măsuri astfel încât să fie ultimul. Este imperativ să acţionăm acum pentru a asigura un mediu sigur pentru elevii noştri", a declarat Moşteanu, citat într-un comunicat al USR.
Parlamentarul reclamă, în context, numirile făcute pe criterii politice la conducerea unităţilor de învăţământ, el afirmând că directoarea Colegiul Naţional "I.C. Brătianu" a fost numită de PNL.
"M-am săturat de politizarea din şcoli. Nominalizările politice, cum a fost şi cazul Floricăi Dumitru, trebuie să înceteze. Este inacceptabil ca şcolile din România să fie tratate ca sinecuri între PSD şi PNL, în timp ce inspectoratele şcolare sunt profund politizate", a mai spus Ionuţ Moşteanu.
Inspectoratul de Poliţie Judeţean (IPJ) Argeş a anunţat, marţi, că bărbatul în vârstă de 45 de ani, din comuna Mărăcineni, este cercetat pentru săvârşirea infracţiunii de agresiune sexuală, într-un dosar instrumentat sub supravegherea Parchetului de pe lângă Judecătoria Piteşti.
"Din cercetări s-a stabilit că, în ziua de 7 martie a.c., bărbatul, având calitatea de cadru didactic, ar fi agresat sexual o minoră, elevă a unităţii şcolare, în timp ce se aflau în incinta unităţii de învăţământ. Pentru probarea aspectelor ce fac obiectul cercetării, poliţiştii au colaborat cu aparţinătorii minorei şi cu reprezentanţii unităţii de învăţământ", se arată într-un comunicat al IPJ Argeş.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank